### NN 157/2025 (30.12.2025.), Pravilnik o zaštiti imovine klijenata pružatelja usluga povezanih s kriptoimovinom

Hrvatska agencija za nadzor financijskih usluga

2369

Na temelju članka 35. stavka 3. Zakona o provedbi Uredbe (EU) 2023/1114 o tržištima kriptoimovine (»Narodne novine«, broj 85/24), Hrvatska agencija za nadzor financijskih usluga, na sjednici Upravnog vijeća održanoj 23. prosinca 2025. godine donosi

PRAVILNIK

O ZAŠTITI IMOVINE KLIJENATA PRUŽATELJA USLUGA POVEZANIH S KRIPTOIMOVINOM

OPĆA ODREDBA

Članak 1.

Ovim Pravilnikom propisuju se obveze pružatelja usluga povezanih s kriptoimovinom u vezi sa zaštitom imovine klijenata, uključujući i zahtjeve za segregacijom koji se primjenjuju na pružatelja usluga povezanih s kriptoimovinom.

DEFINICIJE

Članak 2.

(1) Pojmovi koji se koriste u ovom Pravilniku imaju sljedeće značenje:

1. Hanfa je Hrvatska agencija za nadzor financijskih usluga

2. Zakon je Zakon o provedbi Uredbe (EU) 2023/1114 o tržištima kriptoimovine (»Narodne novine«, broj 85/24)

3. Uredba je Uredba (EU) 2024/114 Europskog parlamenta i Vijeća od 31. svibnja 2023 o tržištima kriptoimovine i izmjeni uredaba (EU) br. 1093/2010 i (EU) br. 1095/2010 te direktiva 2013/36/EU i (EU) 2019/1937 (Tekst značajan za EGP)

4. Društvo je pružatelj usluga povezanih s kriptoimovinom kako je definirano u članku 3. stavku 1. točki 15. Uredbe (EU) 2023/1114

5. Novčana sredstva klijenata su novčana sredstava klijenata koja nisu tokeni e-novca.

(2) Ostali pojmovi u ovom Pravilniku imaju istovjetno značenje kao pojmovi upotrijebljeni u Zakonu i Uredbi.

ZAJEDNIČKE ODREDBE O ZAŠTITI IMOVINE KLIJENATA

Članak 3.

(1) U svrhu zaštite prava klijenata, s kriptoimovinom i novčanim sredstvima koja pripadaju klijentima, Društvo je dužno postupati u skladu s odredbama Uredbe, Zakona i ovoga Pravilnika.

(2) Društvo je dužno sva novčana sredstva ili kriptoimovinu koje primi, drži ili isplaćuje odnosno isporučuje klijentima ili za račun klijenata, a to je u vezi s uslugama povezanima s kriptoimovinom koje pruža klijentima, tretirati kao imovinu klijenata, osim ako je odredbama ovoga Pravilnika propisano drugačije.

(3) Društvo je dužno organizacijski se ustrojiti na način kojim se rizik od zlouporabe imovine klijenata, prijevare, neadekvatnog administriranja, neprimjerenog vođenja evidencija ili nemara, a što može rezultirati gubitkom ili umanjenjem vrijednosti imovine klijenata ili gubitkom ili smanjenjem prava u svezi s imovinom klijenata, svodi na najmanju moguću mjeru.

(4) Unutarnjim kontrolama Društva trebala bi se osigurati adekvatna kontrola prijenosa imovine klijenata, što u pravilu znači da svaku instrukciju za prijenos imovine klijenta trećoj strani u smislu ovoga Pravilnika, kada je to moguće, trebaju provesti dvije osobe s odgovarajućim ovlaštenjima, od kojih jedna unosi instrukciju, a druga je odobrava, odnosno potvrđuje. U slučaju kada je unos instrukcije automatiziran, nužno je da istu potvrdi osoba s odgovarajućim ovlaštenjima odnosno da se na drugi odgovarajući način osigura uspostava kontrolnih mehanizama procesuiranja instrukcije.

Članak 4.

(1) Kada Društvo u vezi s pružanjem usluga povezanih s kriptoimovinom drži imovinu klijenata, dužno je posebice:

1. u internim evidencijama voditi analitiku imovine klijenata po svakom klijentu posebno na način koji omogućava u svakom trenutku, bez odgode, razlučivanje imovine jednog klijenta od imovine ostalih klijenata i imovine samog Društva te redovito i točno ažurirati te evidencije

2. ako se imovina klijenata namjerava držati, odnosno pohraniti zbirno:

a. ako se radi o držanju novčanih sredstava klijenata, o tome prethodno izvijestiti klijenta, te ga dodatno upozoriti na rizike i značenje zbirnog držanja imovine

b. ako se radi o držanju kriptoimovine klijenta, potrebno je ishoditi suglasnost klijenta, te ga prethodno upozoriti na rizike i značenje zbirnog držanja kriptoimovine

Upozorenja i suglasnosti iz podtočaka a. i b. ove točke mogu biti sastavni dio ugovora i/ili općih uvjeta.

3. voditi računa o tome da se imovina klijenta može prenijeti trećoj strani, isključivo temeljem instrukcije klijenta dane na prethodno ugovoren način. Postupanje Društva u skladu s ugovorom o pružanju usluga povezanih s kriptoimovinom smatrat će se postupanjem u skladu s instrukcijom klijenta da imovinu pohrani na račune/novčanike kod treće strane

4. u svrhu procjene je li treća strana adekvatna za pohranu imovine klijenata, poduzimati odgovarajuće i kontinuirane procjene rizika koji iz tog proizlaze. Kada su treća strana i Društvo dio iste grupe, klijentu se treba navesti naziv te treće strane, kao i u svakom slučaju kad klijent to zatraži. Činjenica da je treća strana dio iste grupe kao i Društvo nema utjecaja na obvezu Društva da procijeni adekvatnost iste za pohranu imovine klijenata

5. poduzimati potrebne mjere kojima će se osigurati da je imovina klijenata pohranjena kod treće strane odvojena od imovine Društva i trećih osoba, na način da se ista vodi na odvojenim računima/novčanicima kod treće strane ili da se na drugi način osigura ista razina zaštite i

6. redovno usklađivati interne evidencije iz točke 1. ovoga stavka s računima i evidencijama trećih strana koje drže predmetnu imovinu klijenata. Predmetna usklađenja za svu imovinu klijenata Društvo mora provoditi po svakoj promjeni na računu/novčaniku, o čemu je dužno voditi evidencije svaki puta kada provede predmetno usklađivanje.

(2) Svaku nemogućnost usklađenja evidencija u rokovima i na način propisan stavkom 1. točkom 6. ovoga članka, Društvo je dužno riješiti u najkraćem roku. O razlozima nemogućnosti usklađenja, kao i načinu i rokovima rješavanja Društvo je dužno voditi evidencije.

(3) Evidencije iz stavka 1. točke 6. ovoga članka sadržavaju minimalno informaciju o tome tko je proveo usklađivanje, te naznake računa/novčanika koji su predmet usklađivanja u internoj evidenciji i u evidenciji koju vodi treća stana.

ZAŠTITA KRIPTOIMOVINE KLIJENATA

Članak 5.

(1) U smislu Uredbe, Zakona i ovoga Pravilnika, kriptoimovina klijenata je sva ona kriptoimovina koju u sklopu pružanja usluga povezanih s kriptoimovinom Društvo primi, drži ili njome upravlja za račun klijenata.

(2) Pri odabiru treće strane na čijim će računima/novčanicima pohraniti kriptoimovinu koju drži za klijente kao i pri odabiru aranžmana za držanje i pohranu kriptoimovine klijenata, Društvo je dužno stručno i s dužnom pažnjom:

1. voditi računa o stručnosti i tržišnom ugledu treće strane,

2. voditi računa o zakonom propisanim uvjetima ili tržišnim praksama koji se odnose na držanje kriptoimovine, a koji mogu negativno utjecati na prava klijenata, te

3. periodički, a najmanje jednom godišnje, preispitivati odabir treće strane i navedenih aranžmana i rizika koji iz toga proizlaze, o čemu treba postojati evidencija.

(3) Kada Društvo namjerava pohraniti kriptoimovinu klijenata kod treće strane, dužno je kriptoimovinu klijenata deponirati samo kod treće strane koja ima odobrenje za pružanje usluga povezanih s kriptoimovinom u skladu sa člankom 59. Uredbe.

(4) Kad se kriptoimovina klijenata pohranjuje kod treće strane, u općim uvjetima ugovora ili ugovoru Društva s klijentom mora biti jasno istaknut opseg odgovornosti Društva u slučaju insolventnosti treće strane, uključujući i odgovornost Društva za odabir treće strane.

(5) Društvo je dužno bez odgode obavijestiti Hanfu o svakom saznanju o nastupanju insolventnosti treće strane, o planiranom postupanju Društva te o kojim se iznosima odnosno vrijednosti imovine klijenata u navedenom slučaju radi.

EVIDENCIJE O KRIPTOIMOVINI KLIJENATA

Članak 6.

(1) Kriptoimovina klijenata pohranjena kod Društva ili kod treće strane vodi se u pravilu u ime Društva, a za račun klijenta ili klijenata.

(2) Prije nego što Društvo kod treće strane u svoje ime, a za račun klijenta/klijenata pohrani kriptoimovinu klijenata, mora osigurati:

1. da svu kriptoimovinu na tim računima/novčanicima drži Društvo kao povjerenik,

2. da će treća strana označiti taj račun/novčanik u svojim evidencijama na način da je jasno vidljivo da navedena kriptoimovina nije vlasništvo Društva,

3. da treća strana ne smije povući kriptoimovinu klijenata s računa/novčanika, osim u svrhu isporuke Društvu ili na temelju instrukcije Društva,

4. da će treća strana kriptoimovinu klijenata držati odvojeno od svoje vlastite kriptoimovine,

5. doseg odgovornosti treće strane u slučaju da treća strana nije u mogućnosti ispuniti svoje obveze,

6. primjereni način vođenja evidencija o kriptoimovini klijenata,

7. detaljno opisane procedure i autorizacije za davanje instrukcija trećoj strani i primanje instrukcija od treće strane.

ZAŠTITA NOVČANIH SREDSTAVA KLIJENTA

Članak 7.

(1) Društvo je dužno primati uplate ili po primitku novčanih sredstava klijenata proslijediti ih bez odgode na račun ili račune otvorene u tu svrhu kod jednog od sljedećih subjekata:

1. središnje banke,

2. kreditne institucije.

(2) Kad Društvo ne polaže novac na račun otvoren u tu svrhu kod središnje banke, dužno je, pri odabiru, imenovanju i redovitoj provjeri kreditne institucije iz stavka 1. ovoga članka, kao i pri odabiru aranžmana za držanje navedenih sredstava stručno i s dužnom pažnjom:

1. voditi računa o stručnosti i tržišnom ugledu navedenih institucija, imajući u vidu kako bi u tom slučaju bila zaštićena prava klijenata,

2. voditi računa o svim zakonom propisanim uvjetima ili tržišnim praksama u svezi s držanjem novčanih sredstava klijenata, a koji mogu negativno utjecati na prava klijenata, te

3. potrebu za diverzifikacijom tih sredstava smatrati dijelom svoje pažnje dobrog stručnjaka kod odabira treće strane.

(3) Društvo je dužno periodički, a najmanje jednom godišnje, preispitivati odabir institucija iz stavka 1. ovoga članka i ugovorenih aranžmana koji se odnose na držanje novčanih sredstava klijenata, a koji mogu naštetiti interesima klijenata.

(4) Društvo je dužno u sklopu općih informacija koje se daju klijentima navesti naziv institucije/institucija i broj/brojeve računa na koje se novčana sredstva klijenata uplaćuju ili polažu.

Članak 8.

(1) Društvo je dužno na dnevnoj razini osigurati da iznos novčanih sredstava klijenata koji je pohranjen kod trećih strana bude minimalno jednak iznosu novčanih sredstava klijenata koji je evidentiran u internim evidencijama Društva. Navedeni iznosi se usklađuju kroz dnevne obračune koji se moraju provesti do kraja sljedećeg radnog dana u odnosu na dan za koji se obračun radi.

(2) U slučaju da se dnevnim obračunom utvrdi da je iznos novčanih sredstava klijenata koji je pohranjen kod trećih strana manji od iznosa novčanih sredstava klijenata koji je evidentiran u internim evidencijama Društva, a izgledno je da je utvrđena razlika posljedica pogrešnih ili nepotpunih evidencija Društva, Društvo mora osigurati dodatna novčana sredstva i položiti ih na račun klijenata kod treće strane.

(3) Društvo je dužno Hanfu izvijestiti o nemogućnosti izvršenja dnevne usklade evidencija iz stavka 1. ovoga članka ili o nemogućnosti osiguranja sredstava iz stavka 2. ovoga članka najkasnije sljedeći radni dan od dana nastanka okolnosti iz ovoga stavka.

(4) Društvo može držati dodatna (vlastita) sredstva na računima na kojima su pohranjena novčana sredstva klijenata kada procijeni da je isto potrebno radi zaštite imovine klijenata, pri čemu takva procjena mora biti sastavljena u pisanom obliku, a o čemu je dužno na dnevnoj razini voditi evidencije.

KORIŠTENJE KRIPTOIMOVINE KLIJENATA

Članak 9.

(1) Društvo ne smije koristiti kriptoimovinu klijenata za vlastiti račun ili za račun bilo koje druge osobe ili drugog klijenta Društva, osim ako su ispunjeni sljedeći uvjeti:

1. klijent je dao izričitu prethodnu suglasnost za korištenje njegove kriptoimovine pod točno određenim uvjetima, što potvrđuje potpisom ili drugim istovjetnim mehanizmom,

2. uporaba kriptoimovine klijenta ograničena je na točno određene uvjete, s kojima se klijent usuglasio.

(2) Društvo ne smije koristiti kriptoimovinu klijenata koju drži na zbirnom računu/novčaniku kod treće strane za vlastiti račun ili za račun bilo koje druge osobe ili drugog klijenta Društva, osim ako je uz uvjete propisane stavkom 1. ovoga članka ispunjen i najmanje jedan od sljedećih uvjeta:

1. svaki od klijenata čija se kriptoimovina drži na zbirnom računu/novčaniku mora dati izričitu prethodnu suglasnost, na način propisan stavkom 1. ovoga članka, ili

2. Društvo mora ustrojiti sustav kontrole koji osigurava da se koristi isključivo kriptoimovina klijenata koji su dali izričitu prethodnu suglasnost, na način propisan stavkom 1. ovoga članka.

(3) Društvo je dužno voditi evidencije o korištenju kriptoimovine klijenata, a koje uključuju najmanje:

1. pojedinosti o klijentu po čijoj uputi je korištenje kriptoimovine bilo provedeno i

2. količinu korištene kriptoimovine, razvrstano po klijentima koji su dali prethodnu suglasnost za korištenje njihove kriptoimovine.

(4) Evidencije iz stavka 3. ovoga članka moraju se voditi na način koji će omogućavati ispravnu alokaciju mogućih gubitaka.

(5) Društva su dužna poduzimati mjere za sprečavanje neovlaštenog korištenja kriptoimovine klijenta za vlastiti račun ili za račun bilo koje druge osobe.

DOSTUPNOST PODATAKA I EVIDENCIJA

Članak 10.

(1) Društvo je dužno podatke o imovini klijenata staviti na raspolaganje Hanfi, stečajnom upravitelju i ostalim nadležnim tijelima u smislu odredbi zakona koji uređuje stečaj trgovačkih društava.

(2) Podaci koji moraju biti dostupni obuhvaćaju sljedeće:

1. interne račune i povezane evidencije iz kojih je moguće jednostavno utvrditi stanje imovine koju Društvo drži za klijente

2. pojedinosti o računima na kojima se drže novčana sredstva klijenata

3. ako Društvo kriptoimovinu drži kod trećih strana, pojedinosti o računima otvorenima kod trećih strana i o relevantnim ugovorima

4. pojedinosti o trećim osobama na koje su izdvojeni svi poslovni procesi vezani uz zaštitu imovine klijenata i pojedinosti uz izdvojene poslovne procese

5. popis ključnih osoba u Društvu koje sudjeluju u postupcima vezanima za zaštitu imovine klijenata,

6. dokumentaciju iz koje je moguće utvrditi vlasništvo klijenata nad imovinom koja je predmet zaštite imovine prema odredbama ovoga Pravilnika.

STUPANJE NA SNAGU

Članak 11.

Ovaj Pravilnik objavit će se u »Narodnim novinama«, a stupa na snagu 1. siječnja 2026. godine.

Klasa: 011-01/25-08/01
 Urbroj: 326-01-70-72-25-8
 Zagreb, 23. prosinca 2025.

Predsjednik
 Upravnog vijeća
 dr. sc. Ante Žigman, v. r.